Diari Oficial de la Generalitat Valenciana


Sumari del DOGV 5595, del 10-09-2007 (2007/10568)

RESOLUCIÓ de 25 de juny de 2007, del conseller de Territori i Habitatge, per la qual s'aprova definitivament l'homologació modificativa del sector les Foies del Pla general de Gandia.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5595

Data del DOGV
:   10-09-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/10768


Data del document
:   25-06-2007

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Gandia
    * pla d'urbanisme
    * administració local

RESOLUCIÓ de 25 de juny de 2007, del conseller de Territori i Habitatge, per la qual s'aprova definitivament l'homologació modificativa del sector les Foies del Pla general de Gandia. [2007/10998]  
Vist l'expedient promogut per l'Ajuntament de Gandia, referit a l'homologació sector les Foies del Pla general d'aquest municipi, i de conformitat amb els següents  
Antecedents de fet  
Primer  
L'alternativa tècnica de proposta de programació, presentada per Gandía Desarrollo SL, per a la gestió indirecta del sector les Foies, composta d'homologació modificativa sectorial del Pla general de Gandia amb estudi d'impacte ambiental, Pla parcial i avantprojecte d'urbanització, es va tramitar, d'acord amb el procediment abreviat previst en l'art. 48 de la Llei reguladora de l'activitat urbanística de la Comunitat Valenciana (d'ara en avant LRAU), mitjançant depòsit en la notaria de José Vicente Roig Dalmau, i s'anuncia la informació pública en el DOGV de 5 d'agost del 2002; en el BOP de 24 de juliol del 2001, com també en el diari Levante de data 1 d'agost del 2002.   
Durant el període d'informació pública es van presentar quatre escrits d'al·legacions referides a qüestions de titularitat o altres circumstàncies de les finques afectades que van ser degudament informades pels serveis municipals. L'homologació modificativa es va aprovar provisionalment per acord plenari de data 17 d'octubre del 2002, el qual va assumir en la seua integritat els informes emesos pels serveis municipals sobre les referides al·legacions, i es va aprovar definitivament el pla parcial i PDAI, en tractar-se d'un municipi de més de 50.000 habitants, condicionant la seua eficàcia al fet que s'obtinga l'aprovació definitiva de l'homologació modificativa presentada.   
Segon   
El projecte consta de:  
- Homologació modificativa que inclou memòria informativa i justificativa, plans d'informació i plans d'ordenació.   
- Còpia del pla parcial aprovat definitivament, condicionat al fet que s'obtinga la preceptiva aprovació definitiva de l'homologació presentada, el qual inclou memòria informativa, memòria justificativa, normes urbanístiques, plànols d'informació i plànols d'ordenació.  
- Estudi d'impacte ambiental, el qual inclou memòria tècnica, un document de síntesi i plànols.  
S'observa la falta de visat en els projectes.  
Tercer  
Aquest expedient té els antecedents següents:  
1. En data 23 de juliol del 2003, la directora general de Planificació i Ordenació del Territori, emet un informe sobre aquesta homologació, i conclou que «no escau elevar al pla de la Comissió Territorial d'Urbanisme l'homologació del sector urbanitzable no sectoritzat residencial les Foies del PG de Gandia, fins que es dispose de la preceptiva declaració d'impacte ambiental i s'esmenen els aspectes següents:  
- Certificar la capacitat i suficiència de la xarxa d'abastiment d'aigua respecte de les noves demandes que el sector comportarà.  
- Presentar un estudi d'inundabilitat sobre la zona de risc inclosa en és sector.  
- Es dispose d'informe favorable de la Direcció General de Règim Econòmic de la conselleria de Cultura i Educació respecte de les necessitats sòl per a atendre les demandes d'escolarització.»  
2. El seu antecedent més immediat és l'acord adoptat per la Comissió Territorial d'Urbanisme, en sessió celebrada el 15 de desembre del 2005, el qual va suspendre l'aprovació definitiva de l'expedient d'homologació modificativa del sector les Foies del Pla general de Gandia, fins que s'acreditara el compliment dels punts següents:  
a) Que abans de començar les obres, s'ha de redactar l'estudi d'arqueologia segons els extrems indicats en l'informe de 8 de novembre del 2004, de la Direcció General de Patrimoni.  
b) Que es reculla en el document el canvi d'ús de la parcel·la proposada en l'informe de la Direcció General de Règim Econòmic, de 18 de setembre del 2003, com educatiu-cultural (de 9.885 m²).  
c) Haurà d'aportar-se la documentació requerida en l'informe sobre l'estudi d'inundabilitat de data 20 de desembre del 2004, del Servei d'Ordenació Territorial.  
d) Haurà d'identificar-se la parcel·la de 9.827 m², que va a destinar-se a la construcció d'habitatges de protecció oficial.  
e) Hauran de concretar-se els equipaments que s'han d'executar a càrrec del sector, als efectes del còmput de la xarxa primària adscrita al sector.  
f) Haurà de justificar-se la suficiència d'aigua mitjançant l'autorització de l'organisme competent (Confederació Hidrogràfica del Xúquer), per a l'obertura del pou requerit a fi de comptar amb la suficiència d'abastiment d'aigua potable, a la vista de l'informe de l'empresa concessionària per a la gestió de l'aigua en aquest municipi.   
g) Quant als abocaments i residus sòlids, haurà de complir-se el que disposa al respecte la declaració d'impacte ambiental.  
h) Haurà de presentar-se la documentació requerida per l'estudi d'inundabilitat de data 30 de desembre del 2004.  
Quart  
L'objecte del projecte és l'homologació modificativa d'un sector classificat com urbanitzable no sectoritzat en el Pla general de la població.  
Les modificacions que introdueix aquesta homologació respecte de les determinacions del Pla General són les següents:  
- Reclassificació com a sòl urbanitzable d'una porció de terreny classificada actualment com a sòl no urbanitzable comú ?de 26.897 m² en la confluència entre la carretera Natzaret-Oliva i la carretera de Gandia a la platja-.   
- Reordenació de la zona d'equipaments ubicada en l'entorn de l'antiga EDAR per a ajustar-la a una ordenació viària que permeta una millor connexió de l'àrea de les Foies amb el nucli consolidat del Grau.  
- Definició de la densitat d'habitatges per hectàrea (50 habitatges/ha) com també de l'aprofitament tipus corresponent a l'àrea de repartiment, que es fa coincidir amb el sector objecte d'aquest informe.  
- Definició d'una fitxa de planejament i de gestió per al sector, i el desenvolupament d'aquest mitjançant actuació integrada incorporant condicions de connexió i programació.   
Cinqué  
Des de l'inici de l'expedient per aquesta conselleria, el 3 de maig del 2003, s'ha sol·licitat informe als següents organismes sectorials:  
- Serveis Territorials. De la conselleria de Cultura. Unitat de Patrimoni  
- Direcció General de Règim Econòmic de la conselleria de Cultura, Educació i Esports  
- Direcció general de Gestió del Medi Natural de la conselleria de Territori i Habitatge  
- Servei d'Ordenació Territorial de la conselleria de Territori i Habitatge  
- Ministeri de Foment. Direcció General de Carreteres  
- Confederació Hidrogràfica del Xúquer  
- Ajuntament de Gandia sobre previsió expressa d'habitatges subjectes a règim de protecció pública.  
Sisé  
Els informes emesos fins a la data d'acord de la Comissió Territorial d'Urbanisme el 12 de desembre del 2005, que va acordar suspendre l'expedient, han sigut els següents:   
1. En data 31 d'octubre del 2003, el director general de Gestió del Medi Natural dicta declaració d'impacte ambiental, en el sentit següent:  
2. S'estima acceptable, a l'efecte ambiental, i sense perjudici de l'obtenció prèvia de les autoritzacions sectorials que se li apliquen, sempre que s'efectue d'acord amb el que estableix la documentació presentada i amb els condicionants establits a continuació.  
2. Condicionants  
I. Haurà d'obtenir-se informe favorable de la Direcció General de Política Lingüística i Patrimoni Cultural Valencià.  
II. Haurà d'acreditar-se adequadament l'existència d'aigua potable en quantitat i qualitat suficient per a donar servei al sector que es pretén desenvolupar, tot això sense cap perjudici per al servei a la població actual.  
III. S'haurà d'acreditar adequadament la capacitat de depuració de la infraestructura a la qual previsiblement s'haurà de connectar la xarxa de sanejament del sector, reservant, en cas d'insuficiència de la instal·lació, una parcel·la dotacional en l'àmbit del sector per a la construcció d'una nova o bé s'haurà d'ampliar l'existent, a càrrec del sector, de manera que es cobrisca la totalitat de l'efluent que es preveja generar.  
IV. L'Ajuntament, amb caràcter previ a l'atorgament dels permisos per a l'inici de les obres d'urbanització, haurà de reclamar certificats d'acceptació dels residus sòlids inerts que es prevegen generar durant la fase d'execució del sector emeses per entitats gestores o abocadors autoritzats.  
V. Hauran de preveure's totes les mesures correctores o justificatives de la inexistència de risc d'inundació en l'àmbit del sòl dotacional adscrit a la Universitat de Gandia que resulten necessàries amb caràcter previ a la classificació del sòl com urbanitzable, tot això en consideració a la informació continguda en el PATRICOVA.  
2. En data 30 de desembre del 2004 té entrada informe del Servei d'Ordenació Territorial, sobre l'estudi d'inundabilitat, en el qual s'informa que hi ha mancances d'informació, per la qual cosa conclou que el promotor de l'actuació urbanística haurà d'aportar una sèrie de documentació que, a continuació, s'allista:  
- Pla del risc actual d'inundació en l'àmbit del sector.  
- Pla de risc futur d'inundació després de les mesures correctores-  
- Pla de la xarxa de drenatge del sector amb els seus punts d'abocament.  
- Justificació que després de l'actuació urbanística proposta no s'incrementa el risc en les zones contigües.  
- Justificació de la contribució en l'execució de les mesures correctores previstes pel PATRICOVA al riu Serpis a càrrec de l'actuació.  
3. En data 14 d'octubre del 2003, té entrada en el Servei, informe de la Direcció General de Règim Econòmic de la conselleria de Cultura i Educació. Aquest informe conclou:   
«Per tot això, es considerarà que aquesta conselleria emet informe favorable pel que fa a les seues competències en matèria educativa, l'homologació modificativa i pla parcial de les Foies de Gandia (València), a l'efecte de la seua aprovació de la seua aprovació per la Comissió Territorial d'Urbanisme de València, amb la Condició que l'equipament de 9.885 m² siga qualificat amb ús educatiu-cultural».  
4. En data 8 de novembre del 2004, s'emet informe del director general del Patrimoni Cultural Valencià, de la conselleria de Cultura, Educació i Esport, en el sentit següent:  
«Des del punt de vista arqueològic necessàriament haurà d'emprar-se l'esmentat estudi d'impacte, i es preveu la incidència sobre l'esmentat patrimoni. Per a poder emetre informe favorable sobre l'estudi d'impacte ambiental caldrà una prospecció arqueològica prèvia, a càrrec del promotor, de tota la zona afectada, la qual haurà de ser autoritzada per la Direcció General de patrimoni Cultural Valencià i haurà de garantir l'absència de restes arqueològiques, arquitectòniques o etnològiques i les mesures que s'han d'adoptar en cas de presència d'elements d'aquesta índole.  
Per la qual cosa, vist l'informe dels serveis tècnics d'aquesta Direcció General, s'emet informe favorable a l'efecte patrimonial de la referida ordenació amb subjecció als condicionants abans ressenyats ?prospecció arqueològica de l'àmbit d'actuació, supeditació de la vigència de les determinacions del pla parcial als resultats de la referida actuació arqueològica, mesures correctores específiques per a les alqueries, alçament en planta seccions i documentació fotogràfica tant de les alqueries com dels sistemes lligats a aquestes, el compliment de les quals haurà de justificar-se a trobar satisfacció d'aquesta Administració tutelar amb caràcter previ a l'inici material de les actuacions, tot això sense perjudici dels informes que preceptivament hagen d'obtenir-se en el procediment urbanístic».  
5. En data 8 de març del 2004, l'Ajuntament de Gandia informa que dins del procés de redacció del pla parcial, aquest ajuntament va exigir la reserva de determinades parcel·les per a la construcció d'habitatges subjectes al règim de promoció pública. En concret, es reserva una parcel·la de 9.827 m² amb una edificabilitat total de 22.602 m² sostre.   
Continua indicant la corporació local que amb independència d'aquesta reserva, l'Ajuntament, com a adjudicatari del 10% d'aprofitament, destinarà aquests terrenys als usos i destinacions que preveu la legislació urbanística vigent.  
6. El 13 de juny del 2003 l'entitat Gandia Desarrollo SL remet l'informe emés per l'Empresa Pública de Sanejament d'Aigües sobre la capacitat del sistema de sanejament i depuració d'aigües la conclusió de la qual és la següent:  
«Pel que s'assenyala anteriorment, i per al cas en què l'urbanitzador responsable d'executar l'actuació decidisca no resoldre el sanejament i depuració de les aigües residuals mitjançant la realització de les obres públiques necessàries per a suplementar les infraestructures existents, aquesta entitat de sanejament d'aigües informa sobre la viabilitat del tractament en l'EDAR de Gandia - la Safor Sud de les aigües residuals generades pel desenvolupament del programa d'actuació integrada de la unitat d'execució del sector les Foies de Gandia sempre que es complisca els condicionants següents:  
1. En el seu dia, el promotor del desenvolupament urbanístic haurà de realitzar la corresponent sol·licitud de la connexió efectiva. Les obres de connexió a les infraestructures públiques les efectuarà el peticionari pel seu compte i risc.  
2. En tot cas, l'abocament generat pel desenvolupament urbanístic de referència haurà de complir els límits d'abocament establits en l'ordenança municipal d'abocaments o, si no n'hi ha, en el model d'ordenança d'abocaments de l'entitat de sanejament d'aigües a fi de preservar la integritat del sistema de sanejament i la qualitat de l'efluent. A aquest efecte el promotor haurà de preveure que abans del punt de connexió, ha de disposar una arqueta de registre de la mateixa tipologia que la que figura en el model d'ordenança d'abocaments a la xarxa municipal de clavegueram editat per aquesta entitat de sanejament, dotada a més de guies per a la instal·lació d'una arqueta de registre que permeta la desconnexió de l'abocament.  
3. Amb anterioritat a l'execució de la connexió, s'haurà d'ingressar a l'Entitat de Sanejament la quantitat resultant de 634.950,00 euros, a l'efecte de la qual haurà d'establir-se, si és el cas, l'oportú conveni entre l'entitat de Sanejament i l'Ajuntament de Gandia.»  
7. Informe de la Direcció General de Transports, de data 29 de juny del 2005:   
«Vista la localització i la importància del nou desenvolupament previst, es considera necessari que s'incorpore al viari principal de distribució del sector l'execució d'un carril-bici que permeta potenciar un model de mobilitat sostenible evitant la polarització de l'ús del vehicle privat.  
En conseqüència, l'informe favorable queda supeditat al fet que s'incorpore a la xarxa viària de distribució del sector i en la seua connexió amb el nucli urbà, l'execució, a càrrec del nou desenvolupament, de l'esmentat carril-bici.»  
8. El 23 de novembre del 2006 l'Àrea de carreteres de la Diputació de València emet l'informe següent:  
«En relació amb l'assumpte de referència l'Àrea de carreteres de la Diputació de València emet informe desfavorable atés que en l'actualitat aquesta àrea estudia la viabilitat i els condicionants per al futur vial d'unió de la carretera Natzaret-Oliva, denominada pel sector «Xarxa Primària de Comunicacions Comunitat Valenciana", i han de comprendre la reserva com a mínim la carretera i les zones de protecció d'aquesta.  
També s'haurà de deixar la zona de protecció de la carretera en la classificació de "Xarxa Primària d'Equipaments Universitat".  
Igualment s'haurà d''estudiar l'accessibilitat al nou sòl qualificat destinat a ús terciari i comprés entre els vials d'aquesta Diputació."»  
9. De la mateixa manera, consten en l'expedient els informes següents:  
- Informe favorable de la Direcció General de carreteres del Ministeri de Foment, de data 12 d'agost del 2004.  
- Informe de la Confederació Hidrogràfica del Xúquer   
Seté   
El 18 d'abril del 2006 el promotor, Gandía Desarrollo SL, a a l'efecte d'esmenar els defectes posats de manifest en l'acord de la Comissió Territorial d'Urbanisme de 15 de desembre del 2005, remet escrit manifestant que en compliment del que disposa la Direcció General d'Ordenació del Territori va sol·licitar a l'Ajuntament l'assignació d'ús esportiu-recreatiu a la parcel·la dotacional de xarxa primària d'equipaments del Grau (7.245 m²) a fi que es poguera emetre un informe positiu sobre l'estudi d'inundabilitat, per la qual cosa l'Ajuntament de Gandia en acord plenari de data 24 de març del 2006 va assignar aquest ús a aquesta parcel·la dotacional. S'acompanya còpia d'aquest acord plenari.  
En contestació a l'informe de la Comissió Territorial d'Urbanisme en sessió realitzada el 15 de desembre del 2005, l'entitat Gandía Desarrollo SL, exposa fil per randa el següent:  
1. Respecte al punt relatiu a l'estudi d'arqueologia a redactar abans de l'inici de les obres segons els extrems indicats en l'informe de 8 de novembre del 2004 de la Direcció General de Patrimoni, el Projecte d'intervenció arqueològica està autoritzat per resolució del director general de Patrimoni Cultural Valencià de dia 31 d'octubre del 2005, expedient 2005/1046-V, i els treballs s'estan realitzant. S'adjunta informe de l'arqueòleg Fernando Cotino Vila contractat a aquest efecte.  
2. El pla parcial presentat en l'Ajuntament de Gandia en data 9 de març del 2006 incorpora el canvi d'ús de la parcel·la proposada en informe de la Direcció General de Règim Econòmic, de 18 de setembre del 2003, com educatiu-cultural (de 9.885 m²).  
3. En relació amb l'informe sobre l'estudi d'inundabilitat, la Direcció General d'Ordenació del Territori va emetre un primer informe el 25 de gener del 2006 no aprovant l'estudi d'inundabilitat per considerar que els equipaments s'ubicaven en les zones de major risc. Darrere d'aportar informació addicional i justificar prou la situació dels equipaments, la Direcció General d'Ordenació del Territori sol·licita l'assignació de l'ús esportiu-recreatiu a la parcel·la dotacional de xarxa primària d'equipaments del Grau (7.245 m²) a fi de poder emetre nou informe sobre l'estudi d'inundabilitat. Això va motivar la modificació del Pla parcial en aquests termes i després de presentar-se per a la seua aprovació en l'Ajuntament aquest ús va ser aprovat per l'Ajuntament de Gandia en acord plenari de data 24 de març del 2006.   
Sobre la base del Pla parcial modificat el Servei d'Ordenació Territorial emet un segon informe favorable el 28 d'abril del 2006 amb les conclusions següents:  
«Escau emetre informe favorable sobre l'aprovació de l'estudi d'inundabilitat de l'homologació i Pla parcial les Foies de Gandia, en considerar-se prou complides les previsions contingudes en el Pla d'acció territorial sobre prevenció del risc d'inundació a la Comunitat Valenciana (PATRICOVA) i no existir inconvenient per part de l'organisme de conca. Aprovació de l'estudi que es considera subsumida en la de l'instrument de planejament que habilita l'actuació (homologació i pla parcial).  
Havent de constar en l'acord aprovatori l'obligatorietat d'adoptar les mesures d'adequació de les infraestructures i de les edificacions previstes en l'estudi d'inundabilitat i en el PATRICOVA en les zones afectades per risc d'inundació, com també la condició imposada per la Confederació Hidrogràfica del Xúquer relativa a:  
En el moment que l'actuació afecte el domini públic hidràulic o zona de policia, haurà d'ajustar-se al que disposa la normativa vigent (Text Refós de la Llei d'Aigües i la resta de disposicions que la desenvolupen), igualment s'haurà d'obtenir autorització prèvia per a l'abocament de les aigües pluvials, com també si es preveu realitzar captacions d'aigua superficial o subterrània.»  
4. Respecte a l'exigència d'identificar la parcel·la de 9.827 m² que es destinarà a la construcció d'habitatges de protecció oficial, aquesta ve identificada en el plànol O-4 Zones d'ordenança del Pla parcial modificat.  
5. En relació amb la concreció dels equipaments que van a executar-se a càrrec del sector, a l'efecte del còmput de la xarxa primària adscrita al sector, en l'escrit aportat pel promotor el 18/04/2006 s'indica el següent:  
- Els equipaments de xarxa primària del Pla general amb una superfície de 36.186 m² han d'entendre's com a sòl dotacionals públics afectes a la seua destinació.  
- S'adscriuen al sector 33.062 m² de sòl dotacional juntament amb la Universitat i la urbanització de la qual no es realitza a càrrec del sector.  
- Es disposa d'una parcel·la per a ús dotacional dins de l'àmbit del sector destinada a equipaments la urbanització del qual es realitza a càrrec del sector de 7.245 m².  
6. Pel que fa a la justificació de la suficiència d'aigua potable, el promotor de l'expedient s'empara en l'article 19.2 de la Llei 4/2004, de 30 de juny, d'Ordenació del Territori i Protecció del Paisatge, segons el qual "...La suficient disponibilitat a què es refereix el paràgraf primer podrà ser justificada mitjançant el compromís d'execució, d'infraestructures generadores de recursos hídrics a través de l'aplicació de noves tecnologies, com el dessalatge d'aigua de mar o aigües subterrànies salobres, aprofitament d'aigües depurades, potabilització o alternatives semblants."  
A aquest efecte existeix en l'expedient l'informe del cap del Servei Departament de Medi Ambient de l'Ajuntament de Gandia, de data 15 de març del 2006, remés per l'Ajuntament el 22 de maig del 2006, en el que es manifesta que el pou Llombard va ser autoritzat per la Confederació Hidrogràfica del Xúquer, amb caràcter provisional, mitjançant una resolució de 9 de gener del 2006. Aquesta concessió es va autoritzar tenint en compte que no es realitzava cap augment en l'extracció de l'aqüífer i perquè simultàniament es produeix el tancament dels pou Santa Anna I i II i es disminueix l'extracció del cabal del pou de Sant Antoni, extraccions d'aigua de menor qualitat i amb majors índexs de nitrats.  
Aquest informe continua dient literalment:  
«Atenent als antecedents comentats, la disponibilitat de recursos hídrics en la ciutat i, per tant, en l'àmbit del sector les Foies, continua actualment en idèntica situació a la ja plantejada per aquest departament en l'informe de data 7 d'octubre del 2002, que donem per reproduït, i en aquest sentit reiterem la insuficiència de recursos per a l'abastiment del sector, llevat que complementen i milloren les infraestructures de subministrament i potabilització ja existents.  
Atés el que s'ha exposat, el nou funcionament del pou Llombard no pot considerar-se, de cap manera, com un augment en la disponibilitat hídrica de la ciutat ni, per tant, com una causa nou o circumstància sobrevinguda en les condicions d'execució del programa i que exonere al sector d'aquesta càrrega d'urbanització.  
En aquest sentit, i per a garantir el subministrament d'aigua potable, en les condicions de continuïtat i qualitat establides, podria habilitar-se el pou de Beniopa, extracció ja inscrita en el Registre de la Confederació, però que no obstant això, presenta uns nivells de nitrats molt superiors als establits pel RD 140/2003 de 7 de febrer, de criteris sanitaris de la qualitat de les aigües com en les recomanacions de l'OMS i que per tant, necessitaria un tractament i potabilització que la fera apta per al consum humà.  
Per tot això, i pel que fa als antecedents comentats, es considera la necessitat incloure en el Projecte d'urbanització i a càrrec del sector, l'habilitació d'una planta d'electrodiàlisi inversa, infraestructura que ja va ser pressupostada per un import de 974.991,89 euros, a fi de reduir els nivells de nitrats i ajustar-los a la normativa d'aplicació.»  
També obra en l'expedient informe sobre disponibilitat de recursos hídrics de l'entitat gestora Omnium Ibérico, SA de data 15 de maig del 2006 segons el qual:  
«Que l'informe de data 15-03-2006, emés pel cap del Servei de Medi Ambient indica que per a garantir el subministrament al sector PAI les Foies en condicions de continuïtat i qualitat establides pel RD 140/2003, considera necessari l'habilitació d'una planta d'electrodiàlisi reversible per a tractar l'aigua d'un pou que supera el valor màxim permés en nitrats.   
Amb l'entrada en servei d'un pou i el seu tractament per Electrodiàlisi Reversible per a l'eliminació dels nitrats, s'estaria en disposició d'atendre en condicions de continuïtat i qualitat el subministrament del PAI les Foies.»  
Basant-se en aquests informes el promotor de l'expedient entén que l'agent urbanitzador ha d'aportar aquesta quantitat en compliment de l'acord plenari de l'Ajuntament de Gandia de data 17 d'octubre del 2002, quedant justificada la suficient disponibilitat d'aigua potable.   
Per exigències del Servei Territorial d'Urbanisme, el director de Zona d'Omnium Ibérico, SA, administradora d'aigua potable de la població de Gandia, emet un nou informe el 12 de juliol del 2006 del següent tenor literal:  
«Que l'any 2004 els pous que han subministrat el cabal a la població de Gandia han sigut: Sant Joan, Sant Antoni, Santa Anna I i II, platja IV-IVB i com a suport estival platja II i platja III.  
El contingut en nitrats d'aquests pous des d'on se subministra l'aigua a la població de Gandia supera els límits màxims establits en el RD 140/2003 que regula la qualitat de l'aigua per al consum humà.  
Per a donar solució al problema de qualitat i garantia de subministrament a la població actual, el gener del 2005 s'inicien les obres de millora de les infraestructures hidràuliques de l'abastiment consistent en dues plantes dobles de potabilització per electrodiàlisi reversible per a eliminar els nitrats amb una producció prevista de 32.000 m³/dia, un depòsit i la posada en funcionament del pou de Llombart.  
El 9 de gener del 2006 la Confederació Hidrogràfica del Xúquer, autoritza la posada en funcionament del pou Llombart amb caràcter provisional. Simultàniament es deixaven fora d'ús els pous de Santa Anna I i II, amb aigua de menor qualitat.  
L'informe de data 15-03-06, emés pel cap del Servei de Medi Ambient de l'Ajuntament de Gandia, indica que per a garantir el subministrament al sector PAI les Foies en condicions de continuïtat i qualitat establides pel RD 140/2003, podria habilitar-se el pou de Beniopa (inscrit en el Registre de la Confederació Hidrogràfica del Xúquer), que presenta una concentració en nitrats molt superior a l'establida pel RD 140/2003 i potabilitzar-la amb una planta d'electrodiàlisi reversible.  
Amb l'entrada en servei del pou de Beniopa que té un grup instal·lat de 66 lps (actualment fora d'ús) i un tractament per electrodiàlisi reversible, tal com indica l'informe del cap del Servei de Medi Ambient, s'estarà en disposició d'atendre en condicions de continuïtat i qualitat el subministrament d'aigua potable del sector les Foies.»  
El 19 d'octubre del 2006 s'aporta informe de la Confederació Hidrogràfica del Xúquer emés el 17 d'octubre del 2006 que afirma que el pou de Beniopa està inclòs en l'expedient d'abastiment del terme municipal de Gandia i que aquest expedient ha tingut informe favorablede l'Oficina de Planificació Hidrològica.  
No obstant això, durant la sessió de la Comissió Territorial d'Urbanisme el representant del Ministeri de Medi Ambient aporta un informe justificatiu del seu vot en contra. El contingut d'aquest informe és el següent:  
«L'article 25.4 del Text refós de la llei d'aigües (TRLA, aprovat per Reial decret Legislatiu 1/2001, de 20 de juliol; i modificat per la Llei 11/2005, de 22 de juny) exigeix que els actes i plans que les comunitats autònomes hagen d'aprovar en l'exercici de les seues competències sobre ordenació del territori i urbanisme han de tenir l'informe previ de les confederacions hidrogràfiques. Aquest informe ha de versar sobre la possible afecció de l'actuació al domini públic hidràulic o a les seues zones de servitud i policia, sobre l'existència de recursos hídrics suficients per a satisfer les noves demandes plantejades, i sobre la possible incidència de l'actuació en el règim de corrents. L'informe s'entendrà desfavorable si no s'emet en el termini establit a aquest efecte.  
Per la seua banda, l'article 19.2 de la Llei de la Generalitat Valenciana 4/2004, d'ordenació del territori i protecció del paisatge - LOTTP - (modificada per Llei 16/2005), determina que la implantació d'usos residencials, industrials, terciaris, agrícoles o altres que impliquen un increment del consum d'aigua, requerirà l'obtenció prèvia d'informe de l'organisme de conca competent, sobre la seua disponibilitat i compatibilitat amb les previsions dels plans hidrològics, a més de la no-afecció o menyscabament a altres usos existents legalment implantats; la qual cosa requereix títol habilitador mitjançant una resolució adoptada en expedient administratiu amb audiència a tercers afectats i anàlisi de compatibilitat amb la planificació hidrològica. La conjunció dels tres extrems sobre els quals ha de manifestar-se l'informe, comporta necessàriament l'existència de drets d'aigua, no podent identificar-se disponibilitat amb existència de recursos hídrics.  
En conseqüència, les empreses subministradores no tenen idoneïtat i capacitat per a informar sobre drets d'aigua, competència originàries i exclusiva dels organismes de conca.  
Així mateix, cal assenyalar que la disposició addicional segona de la Llei 13/2003, reguladora del contracte de concessió d'obres públiques, de 23 de maig, en relació amb l'article 83.3 de la Llei 16/2005, urbanística valenciana, estableix que l'administració general de l'Estat emetrà un informe en la instrucció dels procediments d'aprovació, modificació o revisió dels instruments de planificació territorial i urbanística que puguen afectar l'exercici de les competències estatals i que aquest informe té caràcter vinculant.   
D'altra banda, atesa la complexitat dels expedients, el fet de no disposar de la documentació necessàrias per a emetre l'informe amb l'antelació suficient per a poder ser estudiat impossibilita que aquest membre de la Comissió puga exercir de manera adequada la funció per a la qual ha sigut designat, la qual cosa pot comportar infracció de l'article 24 de la Llei 30/1992, com també contravenir la doctrina jurisprudencial al respecte; i pot constituir una possible vulneració de l'article 23.2 de la Constitució espanyola.  
Per tot el que s'ha exposat, han de fer-se les següents precisions i consideracions sobre l'expedient de referència:  
- Consta la presentació d'informe emés per l'empresa subministradora Omium Ibérico, que pretesament es pronuncia en relació a aspectes competencials exclusius d'aquest organisme de conca. Així, manifesta disposar de recursos hídrics suficients per a atendre l'increment de consum previst en el Pla parcial les Foies, a partir d'extraccions addicionals del sistema de captació que gestiona; en concret, a partir de la posada en funcionament del pou Llombart o Beniopa, que substitueix als pous de subministrament actual denominats Santa Anna 1 i 2, que superen els índexs màxims permesos per la normativa quant al paràmetre nitrats. Al mateix temps, es preveu la instal·lació i operació d'una planta d'electrodiàlisi reversible per a la seua eliminació.   
- En la Confederació Hidrogràfica del Xúquer es va rebre amb data 14 de juny del 2006 (Registre d'entrada núm. 15.093) una sol·licitud del director territorial de la conselleria de Territori i Habitatge, relativa a l'emissió d'informe en l'àmbit competencial d'aquest organisme de conca.  
Amb data 29 de juny del 2006 (registre d'eixida núm. 23545) la Confederació Hidrogràfica del Xúquer va contestar - En l'expedient de referència 2004-AM-0153- advertint que les empreses subministradores no tenen la capacitat i informació necessàries per a emetre un informe sobre drets d'aigua, que ha de versar sobre els aspectes indicats en el primer paràgraf d'aquest escrit.  
En conseqüència, l'informe no ha pogut ser evacuat, per la qual cosa en aplicació de la disposició addicional 2a de la Llei 13/2003 precipitada, no podrà aprovar-se l'instrument de planificació urbanístic en allò que afecte les esmentades competències estatals en matèria d'aigües.  
No obstant això, ha de significar-se que l'Ajuntament de Gandia té tramitació davant de la Confederació Hidrogràfica del Xúquer dos expedients per a la regularització concessional - Amb referències administratives 2005/CP-0175 i 2005-CP-0041) relacionades - D'un total de 74.806.632 m³ procedents d'un sistema de captacions (uns quants pous, entre els quals s'inclou el pou Beniopa o Llombart), que afecten dues unitats hidrogeològiques 08.38 (Pla de Gandia - Dénia) i 08.32 (serra Grossa).  
S'indica que la població actual de fet és de 75.689 habitants, mentre que la població estacional s'estima en 180.000 habitants.  
De fet, la posada en marxa del pou Llombart va ser autoritzada provisionalment a precari per aquesta Confederació Hidrogràfica del Xúquer a l'Ajuntament de Gandia, amb data 10 de gener del 2006 (registre d'eixida núm. 466), en un prisma de substituir cabals amb alt contingut de nitrats dels pous Santa Anna 1 i 2 i parcialment del pou Sant Antoni; i amb vigència fins al 31 de desembre del 2006.  
La sol·licitud de concessió ha superat el tràmit d'anàlisi de compatibilitat amb el pla hidrològic de conca, però encara no ha recaigut cap resolució en l'expedient, o no es pot assegurar en aquest punt que hi haja disponibilitat d'aigua per als increments de demanda previstos per al PAI les Foies, però inicialment pot considerar-se que hi ha viabilitat.  
Així mateix, s'avaluen les qüestions relatives a la possible afecció al domini públic hidràulic i les seues zones de servitud i policia, com també la possible incidència sobre el règim de corrents.   
Per tot l'anteriorment exposat, el representant del Ministeri de Medi Ambient en la Comissió Territorial d'Urbanisme de València vota en contra de la proposta d'aprovació de l'instrument urbanístic de referència, i sol·licita que aquest vot conste en l'acta de la sessió, i s'incorpore a aquesta i a l'expedient 2003.0523 aquest escrit que sustenta i fonamenta el dit vot.»  
Durant la sessió de la Comissió Informativa d'Urbanisme el representant del Servei Territorial d'Indústria assenyala que les obres per a la creació d'un pou d'aigua requereixen informe d'aquest Servei Territorial.  
Vuité  
El 22 de maig del 2006 l'Ajuntament de Gandia remet nova còpia de l'expedient d'homologació modificativa del Pla general de Gandia, del sector les Foies, com també còpia del Pla general, amb la introducció de les modificacions derivades de l'acord de la Comissió Territorial d'Urbanisme de 12 de desembre del 2005.  
L'objecte del projecte d'homologació modificativa consisteix en el següent:  
Es tracta de l'homologació d'un sector classificat com urbanitzable no sectoritzat en el Pla general del municipi.  
Aquest sector es troba en la zona coneguda com les Foies del poblat marítim i forma una bossa de sòl urbanitzable no sectoritzat que limita per la part est amb el barri de Venècia, a l'oest amb la carretera Natzaret-Oliva, al nord amb el Grau i la carretera de Gandia a la platja i pel sud amb el riu Serpis.  
En concret, les modificacions que introdueix aquesta homologació respecte de les determinacions contingudes en el pla general, són les següents:  
1. Incorporació d'una porció de sòl no urbanitzable comú, com a sòl urbanitzable, en concret es tracta de 59.959 m², que comprén dues zones, la primera emplaçada en la trobada entre la carretera Natzaret-Oliva i la carretera de Gandia a la platja de 26.897 m² i la segona, emplaçada en una zona de l'entorn de la Universitat de 33.062 m². Classificant la primera com a sòl urbanitzable i la segona com a sòl urbanitzable de la xarxa primària d'equipaments assignats al sector les Foies i destinat a ús dotacional lligat a la Universitat.  
2. Reordenació de la zona d'equipaments emplaçada en l'entorn de l'antiga depuradora (EDAR), per a ajustar-la a una ordenació viària que permeta una millor connexió de l'àrea de les Foies amb el nucli consolidat del Grau. En aquesta zona s'inclouen sòls classificats pel Pla general com a xarxa primària.   
Darrere d'aquestes modificacions, les superfícies de sòl a considerar en el sector de sòl urbanitzable de les Foies", seran les següents:  
  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
  
  
Fitxa de gestió  
Xarxa de sanejament   
  
Xarxa d'aigua potable:  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
Ficha de gestión:  
Red de Saneamiento:   
  
Red de agua potable:  
Així, doncs, les condicions de planejament establides per al sector objecte del pla parcial són les següents:   
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
Nové  
No hi ha constància en l'expedient que s'haja presentat cap al·legació durant la tramitació autonòmica de l'expedient  
Deu  
La Comissió Territorial d'Urbanisme de València, en sessió celebrada l'1 de desembre del 2006, va acordar supeditar l'elevació al conseller de Territori i Habitatge d'aquest expedient fins que es complisquen els condicionants de l'informe de carreteres de la Diputació Provincial, i es podrà reajustar l'IEB per a mantenir l'edificabilitat proposada en el projecte.  
En data 8 de maig del 2007 tenen entrada en el Servei Territorial d'Ordenació del Territori dos exemplars del Text refós de l'homologació modificativa del sector les Foies, als quals s'adjunta el certificat de l'acord plenari de data 1 de març del 2007 d'aprovació de l'esmentat text refós.  
En aquesta documentació es reflecteixen les solucions disposades per a esmenar les observacions previstes en l'informe de l'Àrea de Carreteres de la Diputació Provincial de València, com també la fitxa de gestió corregida, la qual inclou:  
La contribució del sector en la realització de la instal·lació d'una planta d'electrodiàlisi reversible i amb la indicació expressa del fet que no es concediran llicències d'ocupar fins que aquesta instal·lació no estiga totalment executada i en servei.  
L'execució a càrrec del sector d'un carril-bici en la xarxa viària de distribució del sector i en la seua connexió amb el nucli urbà i es grafia en els plànols.  
L'execució a càrrec del sector de la rotonda de connexió amb la CV-605, segons l'informe de Diputació Provincial.  
Així mateix, es recull en aquest text refós l'acord del ple de l'Ajuntament de Gandia de data 24 de març del 2007, en el qual s'aprova el canvi d'ús de la parcel·la dotacional de la xarxa primària d'equipaments del Grau, i es destina a ús esportiu-recreatiu.  
Després d'aquestes modificacions, les superfícies de sòl que s'han de considerar en el sector de sòl urbanitzable de les Foies seran les següents:  
Superfície total que s'ha d'ordenar: 428.974 m²sòl  
Superfície computable a l'efecte d'edificabilitat : 352.761 m²sòl  
Superfície computable a l'efecte de cessions xarxa secundària: 352.761 m²sòl  
Coeficient d'edificabilitat bruta: 0,50 m²sostre/m²sòl  
Coeficient d'edificabilitat residencial: 0,40 m²sostre/m²sòl  
Coeficient d'edificabilitat terciària: 0,10 m²sostre/m²sòl  
En data 21 de maig del 2007, el Servei de Planificació de carreteres de la Diputació Provincial emet un informe favorable condicionat que es preparat el front ocupat de la carretera d'aquesta administració a càrrec del sector i conforme al criteri d'aquesta Àrea de Carreteres.   
No obstant això, s'haurà de sol·licitar prèviament a l'actuació permís a la Diputació Provincial, tant de la rotonda com del front de carretera, com de l'enjardinament de la zona de protecció, presentant projecte de construcció firmat per tècnic competent i visat pel seu col·legi professional.  
Onze   
La directora general d'Ordenació del Territori va resoldre, amb data 29 de maig del 2007, considerar complits els condicionants continguts en l'acord de la Comissió Territorial d'Urbanisme de data 1 de desembre del 2006, elevant proposta d'aprovació definitiva al conseller de Territori i Habitatge, condicionant l'inici de les obres a l'obtenció de l'informe favorable de la Direcció General de Patrimoni Cultural Valencià en relació amb la prospecció arqueològica i al permís de la Diputació Provincial de València, en relació amb el projecte de construcció de la rotonda, el front de carretera i enjardinament de la zona de protecció.  
Fonaments de dret  
Primer  
La documentació està completa, a l'efecte del compliment del que s'ha preceptuat en els articles 27 i 28 LRAU, i, art. 85 del Reglament de planejament de la Comunitat Valenciana (d'ara en avant RPCV), i la tramitació és la correcta, en atenció al que disposa la disposició transitòria primera, en relació amb l'art. 52 LRAU, i la instrucció de planejament 1/96, sobre homologació de plans d'urbanisme a la llei esmentada.  
Segon   
El municipi de Gandia té Pla general homologat a LRAU amb aprovació definitiva per la Comissió Territorial d'Urbanisme de València en sessió celebrada el 7 de juliol de 1999.  
Tercer  
Es tracta d'una homologació modificativa, ja que introdueix modificacions respecte de les determinacions de l'ordenació estructural del planejament general.  
D'altra banda, l'homologació es tramita conjuntament amb l'instrument de planejament de desenvolupament del sector, en aquest cas pla parcial, com també amb el Programa per a l'actuació integrada, d'aquesta manera quan s'aprove definitivament l'homologació del sector per la Comissió Territorial d'Urbanisme, l'aprovació definitiva de la resta de documents serà competència municipal en tractar-se d'un municipi de més de 50.000 habitants.  
La diferència pel que fa als paràmetres numèrics de l'homologació modificativa respecte al que ha establit el Pla general és la següent:  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
S'incorpora a aquesta homologació la modificació puntual núm. 8 del Pla general de la població que ve a modificar l'ús dotacional dels terrenys de l'actual depuradora de Gandia, que en l'actualitat es qualifiquen com a xarxa primària d'espais lliures, parcs públics i esportius. Per a això reprén la modificació puntual núm. 17 on ja s'establia que una vegada feta la nova depuradora de la població aquests terrenys canviarien el seu ús passant a ser el d'equipament comunitari de xarxa primària i els serien d'aplicació les condicions i els paràmetres edificatoris establits en el Pla general per a aquest ús.  
Quart  
La documentació tècnica presentada en el Servei Territorial, esmena la major part de les deficiències assenyalades per la Comissió Territorial d'Urbanisme de 15 de desembre del 2005, i els informes sectorials arribats amb posterioritat (estudi d'inundabilitat) són favorables.  
No obstant això, pel que fa al subministrament d'aigua potable, per a estar en disposició d'atendre en condicions de continuïtat i qualitat el subministrament d'aigua potable del sector les Foies serà necessari tractar i potabilitzar l'aigua del pou de Beniopa, mitjançant l'habilitació d'una planta d'electrodiàlisi reversible a càrrec del sector, a fi de reduir els nivells de nitrats i ajustar-los a la normativa d'aplicació. Per tant, la contribució en la realització d'aquesta infraestructura ha d'incloure's en la fitxa de gestió. La fitxa de gestió haurà d'indicar que no es concediran llicències d'ocupar fins que no estiga totalment executada i en servei aquesta infraestructura hidràulica.  
També, la Direcció General de Transports exigeix en el seu informe que s'incloga en la fitxa de gestió l'execució a càrrec del sector, d'un carril-bici en la xarxa viària de distribució del sector i en la seua connexió amb el nucli urbà. A aquest respecte el 24 d'octubre del 2006 l'empresa promotora de l'expedient aporta un plànol en què grafia el carril-bici.  
Pel que fa al procediment de declaració del paisatge protegit del Serpis, iniciat per Ordre de 28 de setembre del 2006, de la conselleria de Territori i Habitatge, al present cas li és aplicable l'exempció prevista en l'apartat segon punt 2 de l'Acord de 29 de setembre del 2006, pel qual es determina la forma d'aplicació de les mesures cautelars en l'àmbit territorial afectat pel Projecte de declaració del Paisatge Protegit del Serpis, durant la seua tramitació, que disposa el següent: «Aquestes mesures cautelars no afectaran els procediments administratius en matèria de planificació urbanística, edificació, dotació d'infraestructures, gestió dels recursos naturals renovables i avaluació d'impacte ambiental que, en el moment de la seua publicació en el Diari Oficial de la Generalitat, es troben en tramitació, els quals s'ajustaran exclusivament als requisits i condicionants ambientals establits en les respectives legislacions sectorials.»  
Cinqué  
No obstant l'informe desfavorable de la Confederació Hidrogràfica del Xúquer, es considera que la suficiència dels recursos hídrics queda degudament justificada en l'informe de l'entitat gestora ressenyat en els antecedents. Conforme es deriva de la «Instrucció del conseller de Territori i Habitatge de data 14 de juliol del 2005, establint els criteris que s'ha de seguir en la tramitació dels procediments afectats per la modificació de l'article 25.4 del Text refós de la llei d'aigües», el contingut del qual és el següent:  
«Aquesta instrucció es dicta a l'empara del que estableix l'art. 21 de la Llei 30/1992, de 26 de novembre, de règim jurídic de les administracions públiques i del procediment administratiu comú, amb l'objecte d'establir els criteris que han de seguir els serveis tècnics adscrits a la conselleria de Territori i Habitatge en la tramitació dels procediments administratius afectats per la recent modificació de l'article 25.4 del Text refós de la llei d'aigües.   
Vist l'informe emés per la secretària autonòmica de Política Institucional i Direcció del Gabinet Jurídic de la Generalitat, i atenent a la transcendència de la modificació legislativa de referència, pels serveis tècnics adscrits a la conselleria de Territorial i Habitatge s'hauran de seguir els criteris d'actuació que a continuació s'indiquen:  
1r. Els serveis encarregats de la tramitació dels procediments prevists en l'article 19.2 de la Llei 4/2004, de 30 de juny, de la Generalitat, d'ordenació del territori i protecció del paisatge, sol·licitaran l'emissió de l'informe previst en aquest precepte als organismes de conca competents o entitats col·laboradores que en aquest s'assenyalen.   
2n. Si els organismes de conca competents o per les entitats col·laboradores no s'emet en el termini de tres mesos l'informe sol·licitat, s'entendrà favorable amb caràcter general.   
3r. Si els organismes de conca o per les entitats col·laboradores s'emet un informe desfavorable dins del termini assenyalat en l'apartat anterior, es continuarà la tramitació del procediment i es duran a terme les actuacions tendents a la seua resolució definitiva, considerant amb caràcter general que l'informe emés pels organismes de conca o per les entitats col·laboradores no té en cap cas el caràcter de vinculant.»  
Sisé  
La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen sobre l'aprovació de l'homologació dels plans urbanístics de municipis de més de 50.000 habitants o més, en els que la competència per a l'aprovació definitiva correspon al conseller de Territori i Habitatge, de conformitat amb el que disposa la disposició transitòria primera, punt 2, per remissió a l'article 39 de la Llei reguladora de l'activitat urbanística en relació amb els articles 6.e) i 10.a), del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
Vistos els preceptes legals citats i la resta de general i pertinent aplicació, conforme a l'Acord de la Comissió Territorial d'Urbanisme de València, resolc:  
Aprovar definitivament l'homologació modificativa del sector les Foies del Pla general de Gandia, condicionant l'inici de les obres a l'obtenció de l'informe favorable de la Direcció General de Patrimoni Cultural Valencià en relació amb la prospecció arqueològica i al permís de la Diputació Provincial de València, en relació amb el projecte de construcció de la rotonda, el front de carretera i enjardinament de la zona de protecció.  
Contra aquesta resolució, que posa fi a la via administrativa, es pot interposar recurs potestatiu de reposició davant del conseller de Territori i Habitatge en el termini d'un mes, comptador des de l'endemà a la notificació d'aquesta, d'acord amb el que estableixen els articles 116.1 i 117.1 de la Llei 4/1999, de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que es puga exercir qualsevol altre recurs que es crega oportú.  
València, 25 de juny de 2007.- El conseller de Territori i Habitatge: Esteban González Pons.